Nov 02,2019
రోహిత్‌కు గాయం?
బంగ్లాదేశ్‌తో టీ20 సిరీస్‌కు ముందు భారత్‌ను గాయం బెడద!. టీ20 సిరీస్‌లో భారత్‌కు సారథ్యం వహించనున్న రోహిత్‌ శర్మ శుక్రవారం నెట్‌ నెషన్లో గాయపడ్డాడు. బంగ్లాదేశ్‌ లెఫ్టార్మ్‌ సీమర్‌ ముస్తాఫిజుర్‌ రెహమాన్‌ను సమర్థవంతంగా ఎదుర్కొనేందుకు శ్రీలంకకు చెందిన త్రోడౌన్స్‌ నిపుణుడు నువాన్‌ను బీసీసీఐ నియమించింది. నెట్స్‌లో సీమర్లను ఎదుర్కొనే ముందు బ్యాట్స్‌మెన్‌ త్రోడౌన్స్‌ ఎదుర్కొంటారు. కొన్ని త్రోడౌన్స్‌ తర్వాత ఓ డెలివరీ రోహిత్‌ శర్మ ఎడమ తొడకు బలంగా తగిలింది. నొప్పితో ఇబ్బందిపడిన రోహిత్‌ శర్మ వెంటనే నెట్స్‌ను వీడాడు. ఉపశమనం కోసం ఫిజియో రోహిత్‌ శర్మకు చికిత్స అందించారు. ' రోహిత్‌ శర్మ గాయానికి ట్రీట్‌మెంట్‌ జరుగుతోంది. గాయంపై వివరాలు వెల్లడిస్తాం' అని జట్టు వర్గాలు చెప్పాయి. వికెట్‌ కీపర్‌ రిషబ్‌ పంత్‌ కీపింగ్‌ నైపుణ్యం మెరుగుపర్చుకునేం దుకు ప్రాధాన్యం చూపాడు. సంజూ శాంసన్‌ అందరితోపాటే ఫీల్డింగ్‌ సాధన చేయగా.. ముంబయి ఆల్‌రౌండర్‌ శివం దూబె చీఫ్‌ కోచ్‌ రవిశాస్త్రితో సుదీర్ఘంగా గడిపాడు.
మీ స్నేహితులకు రికమెండ్ చెయ్యండి